**BOSNA I HERCEGOVINA**  
**FEDERACIJA BOSNE I HERCEGOVINE**  
**Federalno ministarstvo za pitanja boraca**  
**i invalida odbrambeno-oslobodilačkog rata**  
**Federalno ministarstvo za pitanja branitelja**  
**i invalida domovinskog rata**

Broj: 01-14-2131/07  
Sarajevo: 17.09.2007. godine

**Ministrima**  
**kantonalnih ministarstava za pitanja boraca/branitelja**

**Direktorima**  
**uprava za pitanja boraca/branitelja**

**Načelnika Službe za boračko-invalidsku zaštitu**  
**Brčko distrikt BiH**  
**-SVIMA-**

PREDMET:   Izmjene i dopune

**Instrukcije o postupanju,**  
**broj: 04-14-2132/07 od 17.07.2007.godine**  
**Pojašnjenje**

**Budući da je Instrukcija ovog ministarstva, broj 04-14-2132/07 od 17.07.2007.godine, proizvela "na terenu" brojne nedoumice, sumnje, čak i poneki revolt pripadnika boračke populacije, ovom prilikom dajemo, po tom dokumentu, potrebno pojašnjenje:**

1. **Svaki korisnik boračko-invalidske zaštite u Federaciji Bosne i Hercegovine je komitent jedne poslovne banke (po slobodnom izboru), sa svojim tekućim/štednim računom, putem kojeg prima novčane zakonske prinadležnosti.**  
   **Budući da je riječ o novčanim primanjima iz kategorije redovnih ličnih primanja, banka će svakom svom komitentu, uz posjedovanje ovjerene Potvrde od općinskog organa o visini njegovog mjesečnog primanja, po konačnom rješenju, udovoljiti podnesenom zahtjevu za kredit, sa korištenjem TRAJNOG NALOGA. TRAJNI NALOG je ovlaštenje koje korisnik da svojoj banci kako bi se u njegovo ime vršila plaćanja.**
2. **Banka, dakle, svom komitentu odobrava kredit i sistemom automatizma, putem trajnog naloga kojeg kod banke izda korisnik BIZ-a, prilikom svake uplate njegovih sredstava invalidnine "uzima svoju ratu", dok se kredit ne otplati. Na takav način nije potrebno ovjeravanje administrativne zabrane u nadležnom općinskom organu, niti obračunavanje i plaćanje kreditnih rata korisnika, što u konačnici vrši ovo ministarstvo, posredovanjem Federalnog ministarstva finansija.**
3. **Korisnik ima pravo da promijeni banku, odnosno da kod nadležnog općinskog organa podnese zahtjev da se njegova novčana sredstva po Rješenju uplaćuju u korist računa druge banke. Pri tome je NEOPHODNO da donese dokaz kojim se očituje da kod banke kod koje je do tada primao svoja sredstva nema neizmirenih obaveza, kao i da priloži Ugovor o otvaranju tekućeg/štednog računa kod druge (nove) banke.**
4. **U slučaju da korisnik treba podići kredit kod banke kod koje ne prima svoje mjesečne naknade, sa ovjerenom potvrdom od nadležnog općinskog organa o visini mjesečnih primanja, po konačnom rješenju, može zaključiti Ugovor o kreditu, a njegovu realizaciju, odnosno uplate kreditnih rata, povjeriti "svojoj" banci putem trajnog naloga. Tako, zapravo, korisnik ovlasti svoju banku da u njegovo ime vrši uplate kreditnih rata u korist računa kod druge banke, na način da njegova banka iznose mjesečnih rata kredita "odbija" od iznosa njegovih uplaćenih mjesečnih naknada.**
5. **Ukoliko korisnik želi podići kredit kod kreditora koji se svrstava u grupaciju mikrokreditnih fondacija ili društava potrebno je da:**

**A) Donese ovjerenu ADMINISTRATIVNU ZABRANU od općinskog organa za boračko-invalidsku zaštitu, putem koje će se sačiniti Ugovor o kreditu, kojim će se definirati iznos dobijenog kredita, broj otplatnih rata i visina otplatne rate.**  
  
**B) U procesu otplate dobijenog kredita svaki korisnik boračko-invalidske zaštite u Federaciji Bosne i Hercegovine po slobodnom izboru može postupiti, kako slijedi:**  
a) Uplatom gotovine ili direktno na račun mikrokreditne fondacije ili društva.  
b) Da ode kod "svoje" banke, kod koje prima svoje mjesečne naknade invalidnina i da izda svoj trajni nalog, kojim će ovlastiti banku da u njegovo ime vrši uplate rata po dobijenom kreditu kod mikrokreditne fondacije ili društva, do njegovog isteka, u korist računa kod druge banke.

1. **Ukoliko korisnik želi ostvariti kredit kod kreditora koji nije finansijska institucija (npr. komercijalna firma koja plaćanje svojih proizvoda ili usluga realizira uspostavom kreditnog odnosa preko "svoje" banke, a ta banka nije ona putem koje se korisniku uplaćuje invalidnina),  korisnik postupa po procedurama opisanim u tački 5. ovog dokumenta.**

**Ovo se odnosi na kredite kod nabavke školskih udžbenika, kupovine ogreva, namještaja, te drugih komercijalnih proizvoda i usluga.**

1. ***Ukoliko se u nekom slučaju OBJEKTIVNO NE MOŽE POSTUPITI PO OPISANOM U TAČKAMA 1, 2, 3, 4, 5 i 6. ove instrukcije (uz dokaz: banka se pismeno izjasni da ne prima trajni nalog, banka isključivo traži ovjeravanje administrativne zabrane kao uslov za davanje kredita itd.), u općinskom organu se sačini službena zabilješka i ovjeri administrativna zabrana korisniku boračko-invalidske zaštite, na njegovo traženje, a po potrebi i postupa na dosadašnji način kod obračuna i uplate obustava***

***Napomena: Iz naprijed izloženog očituje se da ovo ministarstvo ne želi nikome onemogućiti korištenje kredita, bilo bankovnih ili komercijalnih, već je samo u pitanju način realizacije tih kredita. Namjera je da u realizaciji ovih kredita, u odnosu na dosadašnji način, veću ulogu imaju banke, i to prije svega banke kod kojih su korisnici boračko-invalidske zaštite njeni komitenti, koje će u njihovo ime vršiti određena plaćanja. Ovakav vid bankarskih usluga je opće prihvaćen u svijetu pa i kod nas, te smatramo da ga treba podržati.  
    
Ovu izmjenu i dopunu Instrukcije potrebno je dostaviti svim nadležnim općinskim organima, radi postupanja u skladu s njom.***

***S poštovanjem  
NS/NT***

|  |  |  |
| --- | --- | --- |
|  |  | **M I N I S T A R** |
|  |  | Zahid Crnkić |